Ek is opgewonde en bevoorreg om vandag namens die Freestyle-span 'n aankondiging te maak oor 'n toevoeging tot die afdelings by www.free-style.co.za.
Soos julle weet is Freestyle 'n tuiste vir elke skeppende siel: skryfwerk, fynproe, musiek, uitvoerende kuns, fotografie, skilderwerke en rolprente het almal hulle eie spesiale plekkie op die webtuiste. 'n Lekker warm kuier-plek vir die hele familie!
Daardeur wil ons die werf toeganklik maak vir almal (soos meeste van ons) wat soms bang is om vrae te vra en tog maar wonder. Hoekom gebruik 'n skrywer 'n spesifieke styl? Wat sou dit beteken wanneer daar gepraat word van panoramas en hoe verskil waterverf van akriel-skilder werk. Basiese gebruikers - mmm, ek staan skuldig, kan selfs leer hoe om 'n fynproewers-maaltyd van formaat voor te berei.
So wil ons by elke kategorie verbyweeg - sonderlinge prestasies beklemtoon en saam-saam kuier en gesels en groei. Ons wil die ontluikende kunstenaar aan die hand neem en op ons skouers dra deur hulle toe te rus met inligting en raad wat vir hulle persoonlik van waarde kan wees. Ons wil gesprek voer oor individue wat indruk maak en daar wees vir lede wat fantastiese potensiaal het. So kan jy dan kom saamkuier en vandaar af kan jy weer op jou eie gaan eksperimenteer met die verskeie vorme van kuns.
Wat heerlik gaan wees is dat elke kategorie elke week 'n spreekbeurt kry - almal gelyk. Niemand word voorgetrek of afgeskeep nie. Die blad belowe om vol verrassings te wees en vir die wat Huisgenoot nog getrou koop 'n alternatiewe "verslawing" te bied.
Klink dit nie fantasties nie. Ek kan nie wag om weg te spring en te hardloop hiermee nie, hierdie is een resies waar ons sy aan sy gaan draf en saam by die wenstreep gaan aankom.